Document ID: 31986R4094

*****
ΚΑΝΟΝΙΣΜΟΣ (ΕΟΚ) αριθ. 4094/86 ΤΗΣ ΕΠΙΤΡΟΠΗΣ
της 23ης Δεκεμβρίου 1986
σχετικά με τις λεπτομέρειες εφαρμογής του καθεστώτος εισαγωγή μανιόκας της διάκρισης 07.06 Α του κοινού δασμολογίου, καταγωγής τρίτων χωρών άλλων από την Ταϊλάνδη
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 4066/86 του Συμβουλίου της 22ας Δεκεμβρίου 1986 σχετικά με μεταβατικά μέτρα για την εισαγωγή μανιόκας που υπάγεται στη διάκριση 07.06 Α του κοινού δασμολογίου, καταγωγής τρίτων χωρών, και την τροποποίηση του κανονισμού (ΕΟΚ) αριθ. 950/68 περί του κοινού δασμολογίου (1),
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως των αγορών στον τομέα των σιτηρών (2), όπως τροποποιήθηκε τελευταία από τον κανονισμό (ΕΟΚ) αριθ. 1579/86 (3), και ιδίως το άρθρο 12 παράγραφος 2,
Εκτιμώντας:
ότι ο κανονισμός (ΕΟΚ) αριθ. 4066/86 όρισε προσωρινά μέτρα για την εξασφάλιση της τήρησης των διεθνών υποχρεώσεών της Κοινότητας και τη συνέχιση των παραδοσιακών ρευμάτων συναλλαγών · ότι πρέπει να θεσπισθούν οι σχετικές λεπτομέρειες εφαρμογής·
ότι πρέπει η χορήγηση πιστοποιητικών εισαγωγής με δικαίωμα εισαγωγής με καταβολή εισφοράς, η οποία ορίζεται κατ' ανώτατο όριο σε 6 % κατ' αξία, να υπόκειται σε ειδικούς κανόνες, προκειμένου να είναι δυνατή η σωστή εφαρμογή των διατάξεων του κανονισμού (ΕΟΚ) αριθ. 4066/86 προκειμένου να μην υπάρξει υπέρβαση των προβλεπόμενων ποσοτήτων· ότι η ορθή εφαρμογή απαιτεί, όσον αφορά την πλειοψηφία των προϊόντων της διάκρισης 07.06 Α του κοινού δασμολογίου, ορισμένες παρεκκλίσεις, κυρίως από τον κανονισμό (ΕΟΚ) αριθ. 3183/80 της Επιτροπής της 3ης Δεκεμβρίου 1980 περί κοινών λεπτομερειών εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα (4), όπως τροποποιήθηκε τελευταία από τον κανονισμό (ΕΟΚ) αριθ. 3913/86 (5)·
ότι για να καταστεί δυνατή η κατανομή μεταξύ των επιχειρηματιών των ποσοτήτων καταγωγής χωρών που δεν είναι μέλη της GATT, πρέπει να καθοριστεί ένα όριο για τις ποσότητες για τις οποίες κάθε ενδιαφερόμενος μπορεί να ζητήσει τη χορήγηση πιστοποιητικού·
ότι, εντούτοις, μεταξύ των προϊόντων που υπάγονται στη διάκριση 07.06 Α του κοινού δασμολογίου, συγκαταλέγονται ορισμένα προϊόντα που προορίζονται για ανθρώπινη διατροφή και όχι για ζωοτροφές· ότι για τα εν λόγω προϊόντα, για τα οποία ο όγκος των εισαγωγών είναι πολύ περιορισμένος, δεν είναι αναγκαίο να εφαρμοστούν ορισμένες διατάξεις που διασφαλίζουν ότι δεν θα υπάρξει υπέρβαση των ποσοτήτων που προβλέπονται ούτε να προβλεφθούν εγγυήσεις, το ποσό των οποίων διαφέρει από εκείνο που προβλέπεται στον κανονισμό (ΕΟΚ) αριθ. 2042/75 της Επιτροπής (6), όπως τροποποιήθηκε από τον κανονισμό (ΕΟΚ) αριθ. 3818/86 (7)·
ότι η Επιτροπή Διαχείρισης Σιτηρών δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το καθεστώς που προβλέπεται στο άρθρο 1 του κανονισμού (ΕΟΚ) αριθ. 4066/86 εφαρμόζεται στα προϊόντα της διάκρισης 07.06 Α του κοινού δασμολογίου, καταγωγής τρίτων χωρών άλλων από τη Ταϊλάνδη, που εισάγονται με την κάλυψη πιστοποιητικών εισαγωγής που έχουν εκδοθεί σύμφωνα με τις διατάξεις του παρόντος κανονισμού.
2. Κατ' εφαρμογή του παρόντος κανονισμού, δεν είναι δυνατό να εκδοθούν πιστοποιητικά εισαγωγής για ποσότητα ανώτερη:
- από 250 000 τόνους για τις αιτήσεις στις οποίες αναφέρεται στο τετραγωνίδιο 14 η καταγωγή «Ινδονησία»,
- από 35 000 τόνους για τις αιτήσεις στις οποίες αναφέρεται στο τετραγωνίδιο 14 η καταγωγή κράτους μέλους της GATT, άλλου από την Ταϊλάνδη και την Ινδονησία,
- από 62 500 τόνους για τις αιτήσεις που αναφέρουν στο τετραγωνίδιο 14 την καταγωγή «Λαϊκή Δημοκρατία της Κίνας»,
- από 12 500 τόνους για τις αιτήσεις που αναφέρουν στο τετραγωνίδιο 14 την καταγωγή τρίτης χώρας άλλης από αυτές που αναφέρονται στις προηγούμενες περιπτώσεις.
ΤΙΤΛΟΣ Ι
Καθεστώς εισαγωγής των προϊόντων που προορίζονται για τις ζωοτροφές
Άρθρο 2
1. Οι αιτήσεις πιστοποιητικών εισαγωγής μπορούν να υποβληθούν στις αρχές των κρατών μελών κάθε εβδομάδα, από Δευτέρα έως και Πέμπτη, και για πρώτη φορά από τη Δευτέρα 5 Ιανουαρίου 1986.
Οι αιτήσεις πιστοποιητικών υποβάλλονται σε κάθε κράτος μέλος και τα εκδοθέντα πιστοποιητικά ισχύουν σε όλη την Κοινότητα.
2. Οι αιτήσεις πιστοποιητικών για εισαγωγές με προέλευση τις τρίτες χώρες που αναφέρονται στο άρθρο 1 παράγραφος 2 τρίτη και τέταρτη περίπτωση δεν μπορούν να αφορούν ποσότητα μεγαλύτερη από 7 500 τόνους ανά ενδιαφερόμενο.
3. Οι ενδείξεις σχετικά με το ονοματεπώνυμο του εισαγωγέα, με τις ζητηθείσες ποσότητες καθώς και την καταγωγή τους, διαβιβάζονται με τέλεξ από τα κράτη μέλη στην Επιτροπή το αργότερο την Πέμπτη της εβδομάδας που έπεται εκείνης κατά την οποία υποβλήθηκε η αίτηση.
4. Το αργότερο την Παρασκευή της εβδομάδας που έπεται εκείνης της διαβίβασης που αναφέρεται στην παράγραφο 3, η Επιτροπή καθορίζει, ενδεχόμενα ανάλογα με τις ζητηθείσες ποσότητες, τις ποσότητες για τις οποίες έχουν χορηγηθεί πιστοποιητικά από τη χώρα ή από τις χώρες που αναφέρονται στο άρθρο 1 του κανονισμού (ΕΟΚ) αριθ. 4066/86.
5. Για τα προϊόντα που υπάγονται στη διάκριση 07.06 Α του κοινού δασμολογίου, ο ενδιαφερόμενος μπορεί να σημειώσει στην αίτησή του για πιστοποιητικό εισαγωγής τις δύο διακρίσεις 07.06 Α Ι και 07.06 Α ΙΙ του κοινού δασμολογίου. Οι δύο σημειωθείσες στην αίτηση διακρίσεις καταγράφονται και στο πιστοποιητικό.
Άρθρο 3
Τα πιστοποιητικά περιέχουν στη θέση 20α μία από τις ακόλουθες μνείες:
- Exaccion reguladora a percibir 6 % ad valorem
- Importafgift: 6 % af vaerdien
- Zu erhebende Abschoepfung: 6 % des Zollwerts
- Εισπρακτέα εισφορά: 6 % κατ' αξία
- Amount to be levied: 6 % ad valorem
- Prelevement a percevoir: 6 % ad valorem
- Prelievo da riscuotere: 6 % ad valorem
- Toe de passen heffing: 6 % ad valorem
- Direito nivelador a cobrar: 6 % ad valorem.
Άρθρο 4
Κατά παρέκκλιση από το άρθρο 12 παράγραφος 1 του κανονισμού (ΕΟΚ) αριθ. 2042/75, ο συντελεστής εγγύησης σχετικά με τα πιστοποιητικά εισαγωγής που προβλέπονται στον παρόντα κανονισμό είναι 20 ECU ανά τόνο.
Στην περίπτωση κατά την οποία, λόγω της εφαρμογής του άρθρου 2 παράγραφος 4, η ποσότητα για την οποία εκδίδεται το πιστοποιητικό είναι χαμηλότερη από εκείνην για την οποία ζητήθηκε αυτό, απελευθερώνεται η εγγύηση που αντιστοιχεί στη διαφορά αυτή.
Άρθρο 5
1. Στην αίτηση πιστοποιητικού εισαγωγής και στο εκδοθέν πιστοποιητικό σημειώνεται, στη θέση 14, η τρίτη χώρα από την οποία κατάγεται το εν λόγω προϊόν.
Με το πιστοποιητικό δημιουργείται η υποχρέωση η εισαγωγή να γίνει από τη χώρα αυτή.
2. Κατά παρέκκλιση από το άρθρο 8 παράγραφος 4 του κανονισμού (ΕΟΚ) αριθ. 3183/80, η ποσότητα που έχει τεθεί σε ελεύθερη κυκλοφορία δεν μπορεί να είναι ανώτερη από εκείνη που είναι σημειωμένη στις θέσεις 10 και 11 του πιστοποιητικού εισαγωγής, και για το λόγο αυτό σημειώνεται το ψηφίο 0 στη θέση 22 του εν λόγω πιστοποιητικού.
ΤΙΤΛΟΣ ΙΙ
Εισαγωγικό καθεστώς των προϊόντων που προορίζονται για τη διατροφή του ανθρώπου
Άρθρο 6
Όσον αφορά την εισαγωγή προϊόντων που υπάγονται στη διάκριση 07.06 Α του κοινού δασμολογίου και αναγράφονται, με τις διάφορες ονομασίες τους, στο παράρτημα:
α) σημειώνονται στις αιτήσεις πιστοποιητικών και στα πιστοποιητικά:
- στη θέση 7, μία ή περισσότερες από τις ονομασίες που αναγράφονται στο παράρτημα,
- στη θέση 8, ο αριθμός της διάκρισης του κοινού δασμολογίου του οποίου προηγείται ένα «ex».
Το πιστοποιητικό ισχύει μόνο για τα προϊόντα που περιγράφονται με αυτόν τον τρόπο·
β) εφαρμόζονται οι διατάξεις του άρθρου 2 παράγραφος 1 και των άρθρων 3 και 5.
Άρθρο 7
Ο παρών κανονισμός αρχίζει να ισχύει την 1η Ιανουαρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Δεκεμβρίου 1986.

Labels: 3
17
6